Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

El president de la Comissió Europea, Jean-Claude Juncker, ha dit en una entrevista a Euronews que si guanyés el sí en el referèndum d’independència de Catalunya les institucions europees ho respectarien. Ha assenyalat que, en aquest cas, l’estat català hauria de passar tots els procediments establerts per accedir a la Unió Europea com a membre de ple dret.

Ha dit això, literalment: ‘Com sempre he dit jo, i també la Comissió, nosaltres respectarem el Tribunal Constitucional i el parlament espanyol. Si guanya el sí a la independència de Catalunya, ho respectarem. Però Catalunya no formarà part de la Unió Europea de seguida. Haurà de seguir els procediments habituals, com els països que van entrar a la Unió Europea el 2004.’

En l’entrevista, feta per Youtube i Euronews, un usuari havia preguntat a Juncker si la Comissió reconeixeria la victòria del sí en el referèndum del primer d’octubre.

Ací podeu escoltar les declaracions de Juncker en francès:

Justament ahir el Departament d’Estat dels Estats Units va fer un pronunciament sobre el referèndum a Catalunya. La portaveu del departament, Heather Nauert, va dir en una compareixença de premsa que era una qüestió interna de l’estat espanyol. Però hi va afegir un detall nou: que els EUA es comprometien a treballar ‘amb el govern o entitat que en surti’ [del referèndum]. Nauert digué, textualment: ‘Nosaltres no interferirem en aquesta qüestió interna. Treballarem amb el govern o entitat que en surti, sigui quin sigui.’

Arran de l’impacte de les declaracions de Jean-Claude Juncker, mitjans de Madrid s’han posat en contacte amb la Comissió Europea per demanar aclariments. Tanmateix, la CE no ha emès cap comunicat i només ha publicat el següent piulet a Twitter, en què es poden veure les declaracions del president.